b'\n_START_ARTICLE_\nMestni avtobusni liniji \xc5\xa1t. 19B in 19I (Ljubljana)\n_START_SECTION_\nZgodovina\n_START_PARAGRAPH_\nToma\xc4\x8devo je kot ljubljansko obmestno naselje redno mestno avtobusno progo s sredi\xc5\xa1\xc4\x8dem mesta dobilo leta 1978. Tedaj so avtobusi obratovali na progi 19 Bavarski dvor \xe2\x80\x93 Toma\xc4\x8devo. Prebivalci ob I\xc5\xbeanski cesti pa so redno mestno avtobusno progo dobili 3. septembra 1984.  To je bila kratka prestopna proga \xc5\xa1t. 17 Barje \xe2\x80\x93 Trnovo, ki je obratovala le ob delavni\xc5\xa1kih konicah. Kmalu so razmi\xc5\xa1ljali tudi o njenem podalj\xc5\xa1anju vse do Kongresnega trga, vendar so leta 1988 obe progi povezali v eno in nastala je proga \xc5\xa1t. 19 Toma\xc4\x8devo \xe2\x80\x93 Barje, ki je nato v taki obliki obratovala naslednjih deset let.   _NEWLINE_Leta 1998 so namre\xc4\x8d spremenili potek proge v Trnovem, in sicer so jo s Ceste na Loko preusmerili mimo naselja Rakova Jel\xc5\xa1a. Po odprtju nove Barjanske ceste in novega mostu preko Grada\xc5\xa1\xc4\x8dice decembra leta 2007 so linijo preusmerili z Riharjeve in s Fin\xc5\xbegarjeve ceste na novozgrajeni odsek. Aprila 2008 so jo na \xc5\xbeeljo prebivalcev Kolezije z novozgrajene ceste preusmerili oz. vrnili na staro traso._NEWLINE_Prebivalci ljubljanskih naselij na Barju, \xc4\x8crna vas in Lipe so si dolga leta prizadevali za avtobusno povezavo s centrom mesta. Skozi naselji je namre\xc4\x8d vozil le \xc5\xa1olski avtobus, redne avtobusne linije pa ni bilo, zato so bili prebivalci prisiljeni uporabljati osebni prevoz ali pa pe\xc5\xa1a\xc4\x8diti nekaj kilometrov do obra\xc4\x8dali\xc5\xa1\xc4\x8da Barje ob I\xc5\xbeanski cesti._NEWLINE_ _NEWLINE_Zato so 31. avgusta 2009 odprli kratko prestopno linijo 19B Barje \xe2\x80\x93 Jezero, ki je obratovala le ob delavnikih, vozni red pa je bil prilagojen prestopanju na obra\xc4\x8dali\xc5\xa1\xc4\x8du Barje na linijo 19, kar je potnikom omogo\xc4\x8dalo dostop do centra mesta. Kljub temu da sta bili Podpe\xc4\x8d in bli\xc5\xbenje Jezero dotedaj s prestolnico preko Vnanjih Goric povezani z medkrajevnimi avtobusnimi linijami z Rakitne, s Preserij in z Borovnice, je bilo obra\xc4\x8dali\xc5\xa1\xc4\x8de vse od za\xc4\x8detka na\xc4\x8drtovano v Jezeru. Kmalu so bile zato ukinjene vo\xc5\xbenje omenjenih medkrajevnih linij na relaciji Podpe\xc4\x8d - Jezero. _NEWLINE_29. avgusta 2011 je bila linija 19 po dolgoletnih \xc5\xbeeljah tamkaj\xc5\xa1njih prebivalcev podalj\xc5\xa1ana z Barja po I\xc5\xbeanski cesti vse do Iga, dobila pa je oznako 19I, linija 19B pa je bila podalj\xc5\xa1ana z Barja do Toma\xc4\x8devega, tako da potnikom ni potrebno do centra mesta ve\xc4\x8d prestopati na drug avtobus. Po novem so avtobusi z Barja pri\xc4\x8deli izmeni\xc4\x8dno voziti proti Jezeru in Igu.  _NEWLINE__NEWLINE_Ker sta trasi obeh linij postali sorazmerno dolgi, so v Trnovem spremenili njun potek. Tako avtobusi niso ve\xc4\x8d vozili mimo Rakove Jel\xc5\xa1e, ampak so se po novozgrajeni Kopa\xc4\x8devi cesti priklju\xc4\x8dili na Barjansko, od koder so nadaljevali vo\xc5\xbenjo proti centru. Zato je bila trasa ponovno umaknjena z Riharjeve in s Fin\xc5\xbegarjeve ceste. Omenjene spremembe so omogo\xc4\x8dile vsaj petminutno skraj\xc5\xa1anje potovanja do sredi\xc5\xa1\xc4\x8da prestolnice. Medkrajevna linija, ki je do podalj\xc5\xa1anja mestne linije 19I desetletja povezovala Ig z Ljubljano, je bila ukinjena, ostale so le vo\xc5\xbenje medkrajevnih avtobusov po zalednih i\xc5\xbeanskih naseljih. Na Igu je tako potnikom omogo\xc4\x8deno presedanje na avtobuse, ki vozijo v zaledje._NEWLINE_Po dobrem letu obratovanja so linijo 19I 3. septembra 2012 z Iga podalj\xc5\xa1ali do nekdanjega obra\xc4\x8dali\xc5\xa1\xc4\x8da medkrajevnih avtobusov v I\xc5\xa1ki vasi. Septembra 2014 je bilo v centru Iga, v neposredni bli\xc5\xbeini postajali\xc5\xa1\xc4\x8da Ig AP urejeno parkiri\xc5\xa1\xc4\x8de Parkiraj in se pelji (P+R), kjer je omogo\xc4\x8den prestop na linijo 19I._NEWLINE_1. septembra 2015 je po osrednjem delu Slovenske ceste, ki je bil leto dni zaprt zaradi prenove, ponovno stekel avtobusni promet. Istega dne sta liniji 19I in 19B, skupaj z linijami 3, 3B, 3G, 27, 51 in 56, uradno ostali na trasi \xc5\xa0ubi\xc4\x8deva, Bleiweisova in Gosposvetska, po kateri sta obratovali \xc5\xbee v \xc4\x8dasu obvoza. 21. septembra 2015 so, zaradi preusmeritve linije \xc5\xa1t. 9 z obra\xc4\x8dali\xc5\xa1\xc4\x8da Trnovo na novonastali P+R Barje, spremenili tudi potek trase obeh linij skozi center mesta. Tako sedaj nova trasa poteka po Dalmatinovi (oz. Tav\xc4\x8darjevi v smeri Toma\xc4\x8devo), Resljevi in Kopitarjevi cesti, skozi predor pod gradom in se preko Prul po Opekarski cesti v kri\xc5\xbei\xc5\xa1\xc4\x8du s Hladnikovo cesto vklju\xc4\x8di na svojo redno traso proti Barju. Liniji sta v taki obliki testno obratovali v \xc4\x8dasu zapore ju\xc5\xbenega dela Slovenske ceste do konca 8. maja 2016. Takrat so, zaradi prito\xc5\xbeb potnikov, dolge vo\xc5\xbenje na relaciji Dalmatinova (oz. Tav\xc4\x8darjeva) - predor in na \xc5\xbeeljo ob\xc4\x8din Ig in Brezovica, liniji 19B in 19I preusmerili nazaj na osrednji del Slovenske ceste, hkrati pa se je ukinila vo\xc5\xbenja \xc4\x8dez predor. Liniji tako obratujeta na relaciji Jane\xc5\xbei\xc4\x8deva (redna trasa) - Karlov\xc5\xa1ka - Zoisova - Slovenska (redna trasa).'